طابا، دى مدينه مصريه، عدد سكان البنى آدمين اللي عايشين فيها ميعديش 3000 إنسان ومساحتها حوالي 508.8 فدان، وهي بعيدة عن مدينة شرم الشيخ بحوالي 240 كم للشمال، وهي تعتبر مدينه سياحيه ليها قيمة تاريخية واستراتيجية كبيرة بالنسبة للمصريين بسبب إنها في مكان بيطُل علي حدود 4 دول وهما مصر، السعودية، الأردن وفلسطين، وكمان مسافتها بالنسبة لميناء إيلات الإسرائيلي حوالي 7 كم من الشرق، وقدام حدود السعودية ناحية قاعدة تبوك العسكرية، وهي أخر مكان عمراني مصري في خليج العقبة قدام ميناء الأردن البحري الوحيد (ميناء العقبة). مكانها بيكون علي راس خليج العقبة بين سلسلة جبال وهضبات طابا الشرقية من ناحية، ومياة خليج العقبة من ناحية تانية. عدت طابا بمراحل كتيره واللى منها: يوم 13 فبراير 1841، جه فرمان عثمانى نصوا فيه إنهم هيدوا حُكم مصر والسودان لمحمد على باشا وعياله، وجابت خريطه حددت فيها حدود مصر، واعتبرت أغلبية ارض سينا تبع حكم محمد على باشا (تبع مصر)، واستمر الوضع كده لحد سنه 1892، واللى بعت السلطان العثمانى عبد الحميد التانى فيها وقال انه هياخد نص شبه جزيره سينا ويحرم مصر منها، فخشت بريطانيا الموضوع، وحصلت المشكله اللى بتتسمى "قضية الفرمان"، واللى أنتهت بإن عبدالحميد التانى أجبروه إنه يسيب سينا ويرجعها للحكم المصرى ويوافق علي إن خط الحدود المصرية مبتدي من رفح (في الشمال) علي البحر المتوسط لحد راس خليج العقبة (في الجنوب) عند قلعه العقبه.